Karjalan lennoston entinen esikuntapäällikkö Aku Miettinen muistelee vuosikymmenten takaista aikaa, jolloin Suomen ilmatila oli "aika avoin" ja vieraiden valtioiden koneet tekivät ilmatilanloukkauksia varsin vapaasti. – Ei siitä silloin paljon huudeltu, toteaa everstiluutnantti.

Mistä on kyse? Kuopiolainen Aku Miettinen lensi vuonna 1964 vastikään maahamme hankittua huippumodernia yliäänikonetta

Miettisen mukaan sotilaskoneiden loukkaukset maamme ilmatilaan olivat tavallisia 1960-luvulla

Kuopiolainen everstiluutnantti Aku Miettinen lensi vuonna 1964 vastikään maahamme hankittua huippumodernia yliäänikonetta. Neuvostoliitossa valmistetulla MiG-21F-13 -hävittäjällä pääsi kaksi kertaa yli äänennopeuden.

– Kone oli siihen aikaan maailman huippuluokkaa. Se oli siihen aikaan niin uusi kone, että Neuvostoliitossakin se oli vain muutamalla huippulaivueella palveluskäytössä. Ensimmäinen lento on jäänyt ikuisesti mieleeni. Ensimmäisten erityisnopeiden hävittäjien hankinta johtui maailmanpoliittisesta kriisistä.

– Ilmatilamme oli siihen aikaan aika avoin, ja täällä lensivät vieraiden valtioiden koneet melko vapaasti meidän voimatta asialle mitään. Muun muassa neuvostoliittolainen MiG-19 kävi lentämässä Rissalan kentän yli näyttämässä punaisia tähtiä vuonna 1962. Me voitiin vain katsella. Ei tiedetty että se oli tulossa, eikä pystytty mitään tekemään sen aikaisilla koneilla.

Kyllä täytyy tunnustaa, että ennen MiG-kaluston tuloa ilmapuolustuksemme oli aika huonossa jamassa. Aku Miettinen

– Poliittinen tilanne oli noottikriisin aikaan vuonna 1961 sellainen, että yliäänikone oli pakko ottaa idästä. Olimme kyllä koelentäneet myös länsikoneita, kertoo Karjalan lennoston esikuntapäällikön tehtävästä vuonna 1985 eläkkeelle jäänyt Aku Miettinen. Ilmatilanloukkaukset olivat Miettisen mukaan tavallisia 1960-luvulla, mistä juuri yksi esimerkki on Neuvostoliiton sotilaskone, joka lensi Karjalan lennoston yli Siilinjärven Rissalassa. – Loukkaukset olivat tavallisia. Se ei ole enää salaisuus, vaikka siihen aikaan olikin. Muun muassa Pohjois-Suomessa oli amerikkalainen tiedustelukone mennyt Neuvostoliiton puolelle ja palatessaan sitä ahdistelivat venäläiset MiG-17 -hävittäjät. Pienimuotoinen ilmataistelun poikanenkin siellä varmaan oli ollut, koska jostain saadut tiedot kertoivat, että amerikkalaiskoneessa oli jokunen reikäkin ollut.

– Sitten yksi (Neuvostoliiton) MiG-15 putosi polttoaineen loppumisen takia Suomen puolelle. Se kuljetettiin kaikessa hiljaisuudessa Neuvostoliittoon takaisin. Ei siitä paljon huudeltu, paljastaa Miettinen.

Ilmapuolustus aikoinaan olematonta?

Everstiluutnantin mielestä ilmatilanloukkauksia tehtiin 1960-luvulla jopa tahallaan.

– Jopa ihan tahallaan ja osittain myös sillä tavalla, että haluttiin testata, onko meillä ilmapuolustusta yleensäkään millään tavalla olemassa. Kyllä täytyy tunnustaa, että ennen MiG-kaluston tuloa ilmapuolustuksemme oli aika huonossa jamassa. Ei pystytty tunnistamaan eikä keretty kenenkään mukaan katsomaan, että kuka siellä menee.

Suomen nykyinen ilmapuolustustaso saa pitkän linjan upseerilta kiitosta.

– Nythän se on niin hyvä kuin se voi olla. Mutta siitähän ei voi tietenkään lähteä, että koneet olisivat koko ajan ilmassa päivystyksessä rajan pinnassa. Se kuluttaisi kauheasti miehistöä ja konekalustoa. Jos Suomenlahdella tapahtuu 3 minuutin rajanylitys, niin ei sinne kerkeä millään. Tärkeintä on, että kuitenkin lähdetään ja osoitetaan, että meillä on valmius ja kyky. Ja että tehdään virallinen reklamaatio, että ilmatilaa on rikottu. – Määrällisesti tietysti lentokoneita voisi olla enemmänkin, mutta kyllä me kriisinhallintavaihe varmaan pystyttäisiin hoitamaan paremmin kuin milloinkaan, uskoo Miettinen. Ilmavoimat tutustui Yle Uutisten pyynnöstä Miettisen kommentteihin, mutta ei ota yksityisiin muisteluihin kantaa.